送葉季重之官吳門
作者：薛師石
朝代：宋

paragraphs: 君繼賢人業，試官閶闔門。
但問要離墓，莫看真娘墳。
虎丘寺前生野草，一花一葉皆麗好。
用心冷淡不此嗜，自有詩禮長探討。
給旁餘閒庭廡空，小輿應亦上垂虹。
橋邊風駛寄書便，只寫平安報乃翁。
我慚空空易疎斥，時亦摳衣侍函席。
春膏流滑儻寄將，待寫續經藏屋壁。